b"\n_START_ARTICLE_\nAcords d'Oslo\n_START_SECTION_\nCr\xc3\xadtiques\n_START_PARAGRAPH_\nSi b\xc3\xa9 inicialment el suport als acords era important, amb els anys la gran majoria els palestins acab\xc3\xa0 perdent-hi la confian\xc3\xa7a. El manteniment dels assentaments, els controls militars, les restriccions al desenvolupament d'un estat viable i la continuaci\xc3\xb3 dels atacs i repres\xc3\xa0lies m\xc3\xbatues minaren el proc\xc3\xa9s, fet que ha estat considerat l'origen de la Intifada d'Al-Aqsa. La construcci\xc3\xb3 del mur de Cisjord\xc3\xa0nia per part d'Israel, retallant encara m\xc3\xa9s el territori palest\xc3\xad, acabaria de frustrar les esperances d'una soluci\xc3\xb3 viable a partir d'aquest proc\xc3\xa9s. Tamb\xc3\xa9 el suport entre els israelians minv\xc3\xa0 a mesura que la viol\xc3\xa8ncia persist\xc3\xad al llarg dels anys._NEWLINE_Altres cr\xc3\xadtics s'han oposat a la soluci\xc3\xb3 de dos estats, argumentant que l'acceptaci\xc3\xb3 de la divisi\xc3\xb3 de Palestina en dos entitats, implicava un estat israeli\xc3\xa0 que mantindria el seu car\xc3\xa0cter jueu sobre una minoria \xc3\xa0rab, mentre la resta de la poblaci\xc3\xb3 palestina romandria sota una entitat aut\xc3\xb2noma palestina amb control sobre \xc3\xa0rees a\xc3\xafllades sense continu\xc3\xaftat territorial."